Споразум о успостављању специјалних паралелних односа између Савезне Републике Југославије и Републике Српске (2001)
Савезна Република Југославија и Република Српска (у даљем тексту: Учеснице у споразуму) успостављају специјалне паралелне односе на основама:
— уверења да је доследно, целовито и убрзано спровођење Општег оквирног мировног споразума за мир у Босни и Херцеговини и његових анекса (у даљем тексту: Мировни споразум) основ за стварање услова за трајан суживот народа и грађана у Републици Српској и Босни и Херцеговини у целини,
— да је успостављање таквих специјалних паралелних односа потпуно у складу са Мировним споразумом потписаним 14. децембра 1995.
— уверења да је у интересу трајног мира и стабилности у овом делу Европе,
— поштовање суверенитета, територијалног интегритета и политичке независности Босне и Херцеговине,
— признање поделе надлежности између Босне и Херцеговине, као државе и њених ентитета, као што је то дефинисано Уставом Босне и Херцеговине,
— поштовање овлашћења и одговорности држава потписница Мировног споразума, и
— уверења да ће допринети друштвеном, демократском и привредном развоју Савезне Републике Југославије и Републике Српске, као и Босне и Херцеговине у целини и региона.

Успостављањем специјалних паралелних односа између Учесница у споразуму, Учеснице у споразуму желе да остварују, у складу са Мировним споразумом:
— развој институционалних и свих других облика сарадње у оквиру општих политичких и привредних услова, уз уважавање посебних интереса, и
— развој транспарентне сарадње извршних, законодавних и других институција.

Учеснице у споразуму ће посебно остварити сарадњу у областима:
— привреде и коришћења природних ресурса,
— пласирање,
— законодавство,
— приватизација и денационализација,
— науке и технологије,
— образовања, културе и спорта,
— здравства и социјалне политике,
— туризма и заштите околине,
— информисања,
— заштите слобода и права грађана у складу са највишим међународно признатим стандардима,
— сузбијање криминала, и
— одбране, на потпуно транспарентан начин.

Учеснице у споразуму ће ради извршавања Споразума, основати Веће за сарадњу Савезне Републике Југославије и Републике Српске (у даљем тексту: Веће).

Веће сачињавају Председник Савезне Републике Југославије, Председник Републике Српске и Потпредседник Републике Српске.

Рад Већа се уређује Пословником о раду Већа.

Седнице Већа се одржавају, по правилу, једном у три месеца, наизменично у Савезној Републици Југославији и Републици Српској.

Веће именује Стални одбор од шест чланова.

Чланови Сталног одбора су:
— председник Савезне владе Савезне Републике Југославије,
— потпредседник Савезне владе Савезне Републике Југославије,
— одговарајући ресорни министар Савезне Владе Републике Југославије (променљиви члан),
— председник Владе Републике Српске,
— потпредседник Владе Републике Српске, и
— одговарајући ресорни министар Владе Републике Српске (променљиви члан).

Веће и Стални одбор доносе концензусом предлоге и препоруке за надлежне органе и институције Учесница у споразуму.

Веће именује два секретара Већа, једног из Савезне Републике Југославије и једног из Републике Српске.

Делокруг рада секретара Већа је:
— усклађивање припрема за седницу Већа,
— праћење извршавања препорука и предлога,
— припрема докумената из делокруга рада Већа,
— и други слични послови.

У циљу остваривања сарадње у области законодавства одржаће се редовни контакти између Савезне скупштине Савезне Републике Југославије и Народне скупштине Републике Српске на нивоу председника и радних тела.

ОХР ће бити консултован у припреми анекса овог споразума и надгледаће њихову примену.

Анекси које Учеснице у споразуму буду донеле ради примене овог споразума сматраће се његовим саставним делом.

Споразум и анекси из члана 10. овог Споразума ступају на снагу датумом друге ноте којом се Учеснице споразума међусобно обавештавају да су испуњени услови предвиђени унутрашњим законодавством за њихово ступање на снагу.

Споразум је сачињен 5. марта 2001. године у Бањој Луци у два оригинална примерка на службеним језицима Савезне Републике Југославије и Републике Српске.

За Савезну Републику Југославију
Председник,
Др Војислав Коштуница

За Републику Српску
Председник,
Мирко Шаровић